Doc. JUDr. MUDr. **Daniel Šmihula**, PhD. Dr. iur. (\* 27. apríl 1972, Bratislava) je slovenský právnik, politológ, novinár a spisovateľ.

Životopis
---------

Absolvent Lekárskej (1996) a Právnickej fakulty (2001) Univerzity Komenského v Bratislave. V rokoch 1998 – 2001 študent a štipendista Výberového vzdelávacieho spolku (medzinárodné vzťahy). V roku 2002 získal doktorát (JUDr.) na Právnickej fakulte Trnavskej univerzity v oblasti medzinárodného práva.

V rokoch 2001 – 2004 doktorand Ústavu politických vied Slovenskej akadémie vied (teória politiky, PhD.). V rokoch 2002 – 2008 postgraduálny študent Právnickej fakulty Viedenskej univerzity (európske a medzinárodné právo, Doctor iuris). V roku 2014 sa stal docentom v odbore teória a dejiny štátu a práva.

Od roku 2002 pôsobenie v štátnej správe a diplomacii (Úrad vlády SR, Ministerstvo zahraničných vecí a európskych záležitostí SR), na Ústave politických vied SAV (2001 – 2011) a postupne viacerých univerzitách (Právnická fakulta UK v Bratislave, Stredoeurópska vysoká škola v Skalici, Univerzita Konštantína Filozofa v Nitre, Akadémia Policajného zboru). Člen spoločnosti Mensa.

Otcom Daniela Šmihulu je novinár Vladimír Šmihula a jeho bratom undergroundový hudobník Vladislav „Gašpar" Šmihula.

Tvorba a dielo
--------------

Medzi jeho najvýznamnejšie diela patria nasledujúce knižné publikácie:

* *Štát a medzinárodný systém*, Bratislava, 2005
* *Použitie silových prostriedkov v medzinárodných vzťahoch*, Bratislava, 2007
* *Teória štátu a práva*, Bratislava, 2010
* *National Minorities in International and European Law*, Saarbrücken, 2010
* *Najstaršie dejiny spoločnosti, štátu a práva*, Bratislava, EPOS, 2011
* *Úvod do teórie medzinárodného práva súkromného*, Bratislava, EPOS, 2012
* *O práve a štáte*, Bratislava, EPOS, 2013
* *Evolúcia práva*, Bratislava, 2013
* *K otázkam medzinárodných vzťahov*, Bratislava, 2014
* *Vojenská služba, politické práva a občianstvo*, Plzeň, 2015
* *Príbehy z minulosti*, Praha, 2020

Je autorom odborných i publicistických článkov v oblasti histórie, medzinárodných vzťahov a medzinárodného práva (v slovenských i českých časopisoch) a taktiež politických komentárov v Sme, Slove a Literárnom týždenníku a iných periodikách. Pravidelne vystupuje na domácich i zahraničných odborných konferenciách.

Vo svojich najvýznamnejších prácach sa zaoberal základnými princípmi fungovania medzinárodného systému, vzájomnou podmienenosťou vnútornej a zahraničnej politiky a taktiež fenoménom násilia v medzinárodných vzťahoch. Porušil tradičný pacifistický imperatív pri zaoberaní sa otázkami mieru a vojny v slovenskom politickom myslení.

Násilie považuje za integrálnu súčasť medzinárodných vzťahov, ktoré dokonca môžu byť definované práve ako prostredie s vysokou pravdepodobnosťou použitia silových prostriedkov. To je výsledok absencie vyššej centrálnej moci v medzinárodnom systéme, ktorá by efektívne vynucovala zachovávanie mieru a taktiež pôsobenia selektívneho evolučného mechanizmu, ktorý zabraňoval prežitiu pacifistických komunít a naopak uprednostňovala komunity schopné podľa potreby pružne prechádzať od mieru k vojne a naopak.
Jeho pohľad na štát a spoločnosť je ovplyvnený kultúrnou a politickou antropológiou a nevyhýba sa ani otázke biologických determinantov ľudského sociálneho a politického správania.

Zaoberal sa taktiež problematikou práv a právneho postavenia príslušníkov národnostných menšín.

Viacero štúdií je venovaných aj otázkam ľudských práv a vývoju štátu ako inštitúcie, vrátane tzv. mechanizmu (dosahovania) pokroku.

Literárna činnosť
-----------------

Je členom viacerých bratislavských literárnych klubov: Generácia (v rokoch 2009 – 2011 jeho predsedom), Quasi, Planéta opíc. V deväťdesiatych rokoch bol aktívny účastník slovenského fandomu. Autor viacerých vedecko-fantastických poviedok (*Tvár*, *Misia k Titánu*, *O statočnom kadetovi*, *60 miliónov*, *Inžinier Gordon a jeho ľud*, *Pútnik*) a básní. V niekoľkých krátkych literárnych útvaroch opisoval aj študentský, intelektuálsky a bohémsky život v Bratislave po roku 1989 (*Pitva*, básne *Jesenné mesto*, *Úplné odcudzenie*). V roku 2021 vydal fantasy román *Obrancovia Liptova*.

Referencie
----------

1. ↑  Daniel Šmihula. In:  Jubilujúci spisovatelia – členovia SSS. *Literárny týždenník* (Bratislava: Spolok slovenských spisovateľov), 2022, čís. 9 – 10. Dostupné online [cit. 2022-12-07].
2. 1 2  Daniel Šmihula. In:  *Osoby, ktoré získali titul na UK* [online]. Bratislava: Univerzita Komenského, [cit. 2022-12-07]. Dostupné online. [nefunkčný odkaz]
3. ↑   *Klubovňa Mensy - Slovenský boom „geopolitiky"* [online]. mensa.sk, [cit. 2022-12-07]. Dostupné online.
4. ↑   *Záznam z rokovania pracovnej skupiny Národného konventu o EÚ : Spoločná zahraničná a bezpečnostná politika* [online]. eurokonvent.sk, 2006-03-01, [cit. 2007-07-15]. Dostupné online. Archivované 2007-07-15 z originálu.
5. ↑   *Evil, Law and the State – 2008 Conference Programme* [online]. wickedness.net, [cit. 2008-09-19]. Dostupné online. Archivované 2008-09-19 z originálu.
6. ↑  ŠMIHULA, Daniel. National Minorities in the Law of the EC/EU. *Romanian Journal of European Affairs* (Bukurešť), september 2008, roč. 8, čís. 3. Dostupné online [cit. 2022-12-07].

Externé odkazy
--------------

* Zoznam diel Daniela Šmihulu v súbornom katalógu Slovenskej národnej knižnice
* Daniel Šmihula – blog denníka SME

Autoritné údaje: * GND: 1169409296
* ISNI: 0000 0000 5849 338X
* LCCN: no2011136066
* NK ČR: js20020122034
* VIAF: 84210318
* WorldCat: lccn-no2011136066